依韻答提刑張太博嘗新醖
作者：范仲淹
朝代：宋

paragraphs: 南陽本佳處，偶得作守臣。
地與汝墳近，古來風化純。
當官一無術，易易復循循。
長使下情達，窮民奚不伸。
此外更何事，優游欵嘉賓。
時得一笑會，恨無千日醇。
客有多聞者，密法爲我陳。
自言此靈物，盡心妙始臻。
非徒水泉潔，大要麴糵均。
暄涼體四時，日月周數旬。
其氣芳以烈，厥味和而辛。
涓涓滴小槽，清光能照人。
固可奉宗廟，宜能格天神。
我姑酌金罍，駐此席上珍。
况有百花洲，水木長時新。
煙姿藏碧塢，柳杪見朱闉。
兩兩鳬鴈侣，依依江海瀕。
晚光倒晚影，一川無一塵。
悠悠乘畫舸，坦坦解朝紳。
綠陰承作蓋，芳草就爲茵。
引此杯中物，獻酬交錯頻。
禮俗重三爵，今乃不記巡。
大言出物表，本性還天真。
或落孟嘉帽，或抛陶令巾。
吾非葛天氏，誰爲劉伯倫。
大使達觀者，與予日相親。
作詩美嘉會，調高繼無因。
但願天下樂，一若樽前身。
長戴堯舜主，盡作羲黄民。
耕田與鑿井，熙熙千萬春。